**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2000 ԹՎԱԿԱՆԻ ՀՈԿՏԵՄԲԵՐԻ 23-ի N 656 ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

**1. Իրավական ակտի ընդունման անհրաժեշտությունը (նպատակը)**

Հաշվի առնելով Կադաստրի կոմիտեի կառուցվածքային փոփոխությունները (մասնավորապես համակարգում նախկին առանձնացված տարածքային ստորաբաժանումները միավորվում են և համայնքների կողմից ներկայացվող հողային հաշվեկշիռները համաձայնեցնելու գործառույթ, ըստ էության, չեն իրականացնում) և ՀՀ կառավարության կառուցվածքային փոփոխությունների արդյունքում նախարարությունների, կոմիտեների փոփոխված անվանումները և գործառույթները` անհրաժեշտություն է առաջացել նշված փոփոխություններն արտացոլելու ՀՀ կառավարության 2000 թվականի հոկտեմբերի 23-ի «Հայաստանի Հանրապետության հողային հաշվեկշիռը կազմելու կարգը հաստատելու մասին» N 656 որոշման մեջ:

**2. Ընթացիկ իրավիճակը և խնդիրները**

ՀՀ կառավարության 2000 թվականի հոկտեմբերի 23-ի «Հայաստանի Հանրապետության հողային հաշվեկշիռը կազմելու կարգը հաստատելու մասին» N 656 որոշմամբ հաստատված կարգի 9-րդ կետի համաձայն` համայնքի ղեկավարը կազմում է համայնքի հողային հաշվեկշիռը, այն համաձայնեցնում է համայնքի ավագանու և Հայաստանի Հանրապետության կառավարությանն առընթեր անշարժ գույքի կադաստրի պետական կոմիտեի տարածքային ստորաբաժանման (Երևանի քաղաքապետը` Հայաստանի Հանրապետության կառավարությանն առընթեր անշարժ գույքի կադաստրի պետական կոմիտեի) հետ և ոչ ուշ, քան մինչև յուրաքանչյուր տարվա հուլիսի 10-ը ներկայացնում համապատասխան մարզպետին (բացառությամբ Երևանի քաղաքապետի): Գործող կարգի համաձայն` Հայաստանի Հանրապետության կառավարությանն առընթեր անշարժ գույքի կադաստրի պետական կոմիտեի տարածքային ստորաբաժանումն ուսումնասիրում է համայնքի ղեկավարի կողմից յուրաքանչյուր տարի Հողային ֆոնդի առկայության և բաշխման հաշվետվության N 22 և Ոռոգվող հողերի առկայության և բաշխման հաշվետվության N 22ա ձևերով ներկայացված հողային հաշվեկշիռը և դիտողություններ չունենալու դեպքում այդ ձևերի վրա նշում է համաձայնեցված լինելու մասին, կնիքում է այն և պատասխան գրությամբ (այդ թվում` առարկություններ ունենալու դեպքում) ուղարկում համայնքի ղեկավարին: Նշված պահանջի կատարումը համապատասխանում էր Կադաստրի կոմիտեի նախկին տարածքային ստորաբաժանումների (որոնք առկա էին հանրապետության նախկին բոլոր շրջկենտրոններում) կողմից իրականացվող գործառույթներին և աշխատանքների ծավալներին: Ներկայումս Կադաստրի կոմիտեում կատարված կառուցվածքային փոփոխությունների արդյունքում տարածքային ստորաբաժանումները միավորվել են, բացի այդ` ստորաբաժանումների ղեկավարները չունեն կնիք և ձևաթուղթ:

Ելնելով վերոգրյալից` անհրաժեշտություն է առաջացել համապատասխան փոփոխություններ և լրացում կատարելու ՀՀ կառավարության 2000 թվականի հոկտեմբերի 23-ի «Հայաստանի Հանրապետության հողային հաշվեկշիռը կազմելու կարգը հաստատելու մասին» N 656 որոշման մեջ: Փոփոխությունների արդյունքում համայնքների ղեկավարները յուրաքանչյուր տարի կազմած հաշվեկշիռները չեն ներկայացնի Կադաստրի կոմիտեի տարածքային ստորաբաժանումներին համաձայնեցման, այլ համայնքների ավագանիների հետ համաձայնեցնելուց հետո կուղարկեն մարզպետներին:

ՀՀ կառավարությանն առընթեր անշարժ գույքի կադաստրի պետական կոմիտեի 2002 թվականի հուլիսի 1-ի «Հայաստանի Հանրապետության հողային հաշվեկշռի ձևերը հաստատելու մասին» N 473-Ն (գրանցված է արդարադատության նախարարության կողմից 2002 թվականի օգոստոսի 6-ին` պետական գրանցման թիվ 32202125) և 2003 թվականի հունիսի 12-ի «Հայաստանի Հանրապետության մարզերի և համայնքների հողերի հաշվառման գրքերի և դրանց վարման մասին ցուցումները հաստատելու վերաբերյալ» N 203-Ն (գրանցված է Արդարադատության նախարարության կողմից 2003 թվականի հուլիսի 4-ին` պետական գրանցման թիվ 32203212) հրամաններով ամբողջությամբ կատարվել են ՀՀ կառավարության 2000 թվականի հոկտեմբերի 23-ի N 656 որոշման 2-րդ կետի պահանջները, ուստի որոշման նախագծով առաջարկվում է հիմք ընդունելով «Կառավարության կառուցվածքի և գործունեության մասին» և «Պետական կառավարման համակարգի մարմինների մասին» օրենքները, ընդամենը փոփոխություններ կատարել նշված կետում հիշատակաված պետական մարմինների անվանումներում։

 **3. Կարգավորման նպատակը և բնույթը**

Նախագծի ընդունմամբ կհամապատասխանեցվեն որոշման մեջ նշված պետական մարմինների անվանումները, և կպարզեցվի համայնքների կողմից յուրաքանչուր տարի կազմված հողային հաշվեկշռի ներկայացման գործընթացը:

 **4. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**

Նախագիծը մշակվել է Կադաստրի կոմիտեի կողմից:

**5. Ակնկալվող արդյունքը**

Ներկայացվող փոփոխությունների արդյունքում ակնկալվում է համայնքների կողմից յուրաքանչուր տարի կազմված հողային հաշվեկշռի ներկայացման գործընթացի պարզեցում, ինչպես նաև մարզպետների կողմից մարզի հողային հաշվեկշիռը թղթային տարբերակով ներկայացվելու պահանջի վերացում:

Որոշման նախագիծը տեղադրվել է ՀՀ իրավական ակտերի նախագծերի հրապարակման միասնական e-draft.am և Կադաստրի կոմիտեի cadastere.am կայքէջերում:

**Տ Ե Ղ Ե Կ Ա Ն Ք**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2000 ԹՎԱԿԱՆԻ ՀՈԿՏԵՄԲԵՐԻ 23-ի N 656 ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ ՈՒ ԵԿԱՄՈՒՏՆԵՐԻ ԱՎԵԼԱՑՄԱՆ ԵՎ ՆՎԱԶԵՑՄԱՆ ՄԱՍԻՆ**

«Հայաստանի Հանրապետության կառավարության 2000 թվականի հոկտեմբերի 23-ի N 656 որոշման մեջ փոփոխություններ և լրացում կատարելու մասին» Հայաստանի Հանրապետության կառավարության որոշման նախագծի ընդունումը Հայաստանի Հանրապետության 2020 թվականի պետական բյուջեի եկամուտներում և ծախսերում ավելացում կամ նվազում չի առաջացնում: